একটি দেশে একটি সংবিধান থাকে। রাজনীতিকদের দেশ শাসন করার কথা সেই সংবিধান অনুযায়ী। রাজনীতিকরা যখন সংবিধান লংঘন করেন কিংবা করতে উদ্যত হন, তখন সংবিধান রক্ষার জন্যে নিয়ে এগিয়ে আসার দায়িত্ব জনগণ সর্বাগ্রে কাদের হাতে অর্পন করে থাকে? এককথায়, বিচার বিভাগের ওপর। কিন্তু খুব অস্বস্তি নিয়েও এ প্রশ্ন তুলতে হচ্ছে, বাংলাদেশের বিচার বিভাগ কি কখনও এ দায়িত্ব পালন করেছে? ১৯৭৫ সালে যখন সামরিক শাসন জারি করা হলো তখন প্রধান সামরিক আইন প্রশাসক হওয়ার জন্যে আমরা দেখেছি একজন বিচারপতিকে কালো ছাতার কাপড় গায়ে চাপিয়ে কোমরে বেল্ট পরে এগিয়ে আসতে। একই দৃষ্টান্ত স্থাপন করেছেন আরও কয়েকজন বিচারপতি। আর বিচারপতি শাহাবুদ্দিন তো এতই নিষ্ঠুর নিম্নমানের সাধারণ মানুষ যে নিচের প্রধান বিচারপতির পদ ফিরে পাওয়ার জন্যে রাজনীতিকদের বাধ্য করেছেন সংবিধান সংশোধন করতে! প্রধান বিচারপতিরাও যে দুর্নীতিবাজ হয়ে থাকেন যে দৃষ্টান্তও রেখে গেছেন জোট সরকারের এক প্রধান বিচারপতি। বিচারপতিরাও যে কত নিকৃষ্ট দুর্নীতি করতে পারে তার দৃষ্টান্তও তৈরি করেছেন এক বিচারপতি (ওরফে প্রাক্তন এক উপদেষ্টা)। দেশে যতবার সংবিধান স্থগিত হয়েছে, যতবার একের পর এক অবৈধ অধ্যাদেশ জারি হয়েছে ততবারই আমরা দেখেছি, বিচার বিভাগকে আহ্লাদিত চিত্তে সেগুলির বৈধতা দেয়ার জন্যে এগিয়ে আসতে। কখনওই তারা বেঁকে বসেনি, বলেনি, সংবিধানকে এভাবে কাটাছেঁড়া করা অন্যায়।